Diari Oficial de la Generalitat Valenciana


Sumari del DOGV 7553, del 22-06-2015 (2015/5867)

ORDE 66/2015, de 18 de juny de 2015, de la Conselleria d'Educació, Cultura i Esport, per la qual es modifica parcialment l'Orde 51/2012, d'1 d'agost, de la Conselleria d'Educació, Formació i Ocupació, per la qual es regula la constitució i el funcionament de la borsa per a l'exercici temporal de llocs de treball del cos d'inspectors d'educació en l'àmbit de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7553

Data del DOGV
:   22-06-2015

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2015/5867


Data del document
:   18-06-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * treball temporal
    * legislació

ORDE 66/2015, de 18 de juny de 2015, de la Conselleria d'Educació, Cultura i Esport, per la qual es modifica parcialment l'Orde 51/2012, d'1 d'agost, de la Conselleria d'Educació, Formació i Ocupació, per la qual es regula la constitució i el funcionament de la borsa per a l'exercici temporal de llocs de treball del cos d'inspectors d'educació en l'àmbit de la Comunitat Valenciana. [2015/5867]  
El text consolidat de la Llei Orgànica 2/2006, de 3 de maig, d'Educació, després de la reforma introduïda per la Llei Orgànica 8/2013, de 9 de desembre, per a la millora de la qualitat educativa, en el títol VII encomana a la Inspecció d'Educació el suport a l'elaboració dels projectes educatius i l'autoavaluació dels centres escolars, com a peça clau per a la millora del sistema educatiu, i en la disposició addicional sèptima ordena, dins de la funció pública docent, el cos d'inspectors d'educació.  
  
El Decret 110/2010, de 23 de juliol, del Consell, va adscriure a la conselleria competent en matèria d'educació la gestió del personal i dels llocs de treball de la Inspecció d'Educació de la Comunitat Valenciana.  
  
La Llei 7/2007, de 12 d'abril, de l'Estatut Bàsic de l'Empleat Públic, establix amb caràcter bàsic per a totes les administracions públiques, les condicions de la negociació col·lectiva, representació i participació institucional per a la determinació de les condicions de treball dels empleats públics. La Llei 10/2010, de 9 de juliol, de la Generalitat, d'ordenació i gestió de la funció pública valenciana, permet fixar un marc regulador de l'exercici temporal de llocs de treball de la Inspecció d'Educació, facilitant la provisió de llocs i establint les condicions i criteris que han de regir el funcionament, la constitució i l'orde de la llista d'inspectors accidentals, per la qual cosa es va procedir a regular-ne la constitució i el funcionament mitjançant l'Orde 51/2012, d'1 d'agost, de la Conselleria d'Educació, Formació i Ocupació.  
  
Amb posterioritat, l'acord pel qual s'establix el sistema de provisió de llocs de treball en règim d'interinitat, subscrit el 3 d'abril de 2013 per la Conselleria d'Educació, Cultura i Esport i les organitzacions sindicals representades en la Mesa Sectorial d'Educació, CCOO-PV, CSI-F, ANPE i FETE-UGT, i ratificat en data de 5 d'abril de 2013 pel Ple del Consell, va establir la regulació del procediment per a la constitució de les llistes d'aspirants i la provisió, en règim d'interinitat, dels llocs docents en centres públics dependents de la conselleria competent en matèria d'educació que impartixen les ensenyances que regula la Llei Orgànica 2/2006, de 3 de maig, d'Educació.  
  
De tal forma que resulta oportú adequar els criteris continguts en l'Orde 51/2012, d'1 d'agost, perquè resulten homogenis als que preveu l'acord subscrit el 3 d'abril de 2013, en tot allò que fa referència a la constitució de la borsa de funcionaris docents que podran exercir llocs en la Inspecció d'Educació com a inspectors accidentals i el règim de permanència en la borsa.  
En la tramitació d'esta orde s'ha complit el que preveuen l'article 37 de la Llei 7/2007, de 12 d'abril, de l'Estatut Bàsic de l'Empleat Públic, i els articles 153 i següents de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana.  
  
Vista la proposta de la Direcció General de Centres i Personal Docent, i fent ús de les atribucions que em conferix l'article 28 de la Llei 5/1983, de 30 de desembre, del Consell,  
  
ORDENE  
  
Article únic  
Es modifica la redacció dels articles 2 i 4, i es deroga la disposició transitòria única de l'Orde 51/2012, d'1 d'agost, de la Conselleria d'Educació, Formació i Ocupació, per la qual es regula la constitució i el funcionament de la borsa per a l'exercici temporal de llocs de treball del cos d'inspectors d'educació en l'àmbit de la Comunitat Valenciana, que queden redactats tal com s'establix a continuació en l'annex únic a esta orde.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 18 de juny de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
ANNEX  
  
Article 2. Participants  
Per a formar part de la borsa d'inspectors accidentals i participar en el procediment d'adjudicació, el personal funcionari docent de carrera haurà de reunir els mateixos requisits que la legislació vigent exigix per a participar en el procediment d'accés al cos d'inspectors d'educació.  
  
  
Article 4. Constitució de la borsa d'inspectors accidentals i orde de preferència per a l'accés a vacants i substitucions temporals  
  
1. La borsa d'inspectors accidentals i l'ordenació dels seus integrants serà la que corresponga en aplicació de la normativa vigent fins a l'entrada en vigor d'esta norma.  
2. En ocasió de la convocatòria i resolució de procediment d'accés al cos d'inspectors d'educació de la Comunitat Valenciana es constituirà una nova llista de conformitat amb el que disposen els apartats següents d'este article. Així mateix, la llista constituïda en ocasió de la convocatòria i la resolució d'un procediment d'accés estarà vigent fins a la seua reconfiguració per la nova llista derivada de cada un dels successius procediments d'accés que se celebren, d'acord amb els criteris que s'establixen a continuació.  
3. Quan es convoquen i resolguen procediments d'accés al cos d'inspectors d'educació de la Comunitat Valenciana l'accés a vacants i substitucions s'efectuarà entre el personal integrant de la nova llista que es trobe en algun dels supòsits següents relacionats per orde de prioritat:  
  
3.1. Personal integrant de la borsa preexistent a l'entrada en vigor d'esta orde que haja prestat servicis com a inspector accidental, que mantindrà l'orde existent en la llista, amb les condicions, si és el cas, que s'indiquen en cada subapartat:  
a) El personal que en algun procediment d'accés al cos d'inspectors d'educació convocat amb anterioritat a l'entrada en vigor d'esta norma haja superat completa la fase d'oposició mantindrà indefinidament l'orde existent en la llista.  
b) El personal que, incorporat a la llista després de l'últim procediment d'accés al cos d'inspectors d'educació celebrat amb anterioritat a l'entrada en vigor d'esta norma constituí la borsa per a l'exercici temporal d'inspectors d'educació, segons les bases d'aquella convocatòria, mantindrà l'orde en la borsa d'inspectors accidentals durant el període transitori de dos convocatòries, dins de les quals necessàriament haurà d'haver superat la fase d'oposició completa. Realitzades les convocatòries esmentades sense que la persona interessada haja superat la fase d'oposició completa, perdrà el dret a mantindre l'orde en la llista corresponent i passarà a ordenar-s'hi segons el que disposen els apartats 3.2 o 3.3, segons els casos.  
  
3.2. Els participants en els procediments d'accés convocats per l'administració educativa valenciana que no hagen resultat seleccionats:  
  
a) Els qui superen la fase d'oposició completa i no siguen seleccionats s'ordenaran per la posició assignada en la llista d'aprovats corresponent i mantindran indefinidament la posició en què s'incorporen a la llista.  
b) Els qui no superen la fase d'oposició completa s'ordenaran pel nombre de parts de la fase d'oposició superades i, dins d'estes, per la puntuació obtinguda. Estos aspirants no conservaran cap dret a mantindre l'orde en la llista en ocasió de nova convocatòria de procediment d'accés.  
3.3. Personal inscrit en la borsa a l'entrada en vigor d'esta norma que haja prestat servicis com a inspector accidental i no es trobe inclòs en els apartats 3.1 o 3.2. A continuació s'ordenarà en la llista el personal que provinent del que disposa l'apartat 3.2.b haja prestat servicis i no es trobe inclòs en els apartats 3.1 o 3.2.  
  
3.4. El personal integrant de la borsa sense servicis prestats que s'hi incorpore com a conseqüència de la resolució del procediment de concurs de mèrits que preveu l'article 5, sempre que no n'haja sigut exclòs, ordenat segons la seua pròpia baremació i per orde decreixent de convocatòria.  
4. En cas de no convocar-se procediments d'accés al cos d'inspectors d'educació, per a cada curs escolar s'actualitzarà la borsa, si és procedent, i s'efectuaran tant les corresponents exclusions com la incorporació de nous aspirants, en cas que es convocara un nou concurs de mèrits per a la provisió de places d'inspectors d'educació accidentals.  
  
5. Amb caràcter previ a les adjudicacions, l'òrgan competent en matèria de personal docent publicarà, en els taulers d'anuncis de les direccions territorials competents en matèria d'educació i en la pàgina web de la conselleria competent en matèria d'educació, la borsa amb els candidats a cobrir els llocs de treball vacants i les substitucions temporals, segons el seu orde.